מנחם שלמה בורנשטיין

הרב מנחם שלמה בורנשטיין (תרצ"ה, 10 בנובמבר 1934 - כ"ז באב תשכ"ט, 11 באוגוסט 1969) היה האדמו"ר מסוכטשוב-רדומסק ורבה של שכונת יד אליהו בתל אביב.

קורותיו
נולד בארץ ישראל, בנו הצעיר של האדמו"ר רבי חנוך הניך בורנשטיין מסוכטשוב. אמו, פריידל, הייתה בתו של האדמו"ר רבי נתן נחום הכהן רבינוביץ מקרימילוב, משושלת חסידות רדומסק. גדל בשכונת בית וגן בירושלים. למד בישיבת כפר הרא"ה ולאחר מכן בישיבת כנסת חזקיהו בכפר חסידים. בשנת תשי"ז (1957) נישא לטובה, בתו של הרב דניאל מובשוביץ, שהיה רבה של זורביץ ברוסיה ולאחר עלייתו לארץ ישראל כיהן כרב שכונת צ'לנוב בתל אביב. לאחר נישואיו למד בהיכל התלמוד ובכולל בית יהודה בראשות הרב יחיאל מיכל פיינשטיין.

בשנות ה-60 התמנה לרבה של שכונת יד אליהו בתל אביב. בשנת תשכ"ה (1965), לאחר פטירת אביו, התמנה לאדמו"ר מסוכטשוב, וכעבור זמן הוכתר גם כאדמו"ר מרדומסק. הקים ישיבה בירושלים על שם אבי סבו בעל ה"אבני נזר".

בכ"ז באב תשכ"ט נהרג בתאונת דרכים, בגיל 34, ונקבר בהר המנוחות בירושלים בלווייה בהשתתפות אלפים.

בשנת תשמ"ז, שמונה עשרה שנה לאחר פטירתו, הוכתר בנו הבכור הרב שמואל יצחק בורנשטיין כאדמו"ר מסוכטשוב. בנו הרב אברהם נתן בורנשטיין (חתנו של הרב מרדכי אוירבך מתל אביב) הוא רב בית המדרש רדומסק בבני ברק. חתניו: הרב משה בצלאל וינברג (נכדו של רבי אברהם מסלונים) מכהן כראש ישיבת "אבני נזר" סוכטשוב. הרב שלמה יהודה פלצינסקי (בנו של הרב אליעזר פלצינסקי ונכדו של הרב אריה לוין) מכהן כראש ישיבת בית אריה. הרב זאב פריינד מכהן כרב קהילה בשכונת בית וגן.

קישורים חיצוניים
 אדמו"ר רבי מנחם שלמה בורנשטיין מסוכטשוב-רדומסק, באתר MyTzadik.
 הרב שלמה בורנשטיין נהרג בתאונת דרכים, הצופה, 11 באוגוסט 1969, עמ' 1

הערות שוליים

אדמו"רי סוכטשוב
תל אביב-יפו: רבני שכונות
בוגרי ישיבת כפר הרא"ה
בוגרי ישיבת כנסת חזקיהו-כפר חסידים
הרוגי תאונות דרכים בישראל
משפחת מובשוביץ
אדמו"רים ישראלים
יהודים הקבורים בהר המנוחות
בית וגן: רבנים
בוגרי היכל התלמוד
משפחת בורנשטיין
ישראלים שנולדו ב-1934
ישראלים שנפטרו ב-1969
חסידות ראדומסק